**Закон за изменение и допълнение на Закона за достъп до обществена информация**

(Обн., ДВ, бр. 55 от 2000 г., изм. и доп., бр. 1 от 2002 г., бр. 45 от 2002 г., бр. 103 от 2005 г., бр. 24, 30 и 59 от 2006 г., бр. 49 и 57от 2007 г., бр. 104 от 2008 г, бр. 77 от 2010 г. и бр. 39 от 2011 г.)

**§ 1.** В чл. 2 се правят следните изменения и допълнения:

**1.** В ал. 3 думите „хартиен, електронен или друг“ се заменят с „материален“.

**2.** Създава се нова ал. 4:

„(4) Информацията по ал. 3, създадена след 1 април 2015 г., се поддържа и в електронен вид.“

**3.** Досегашната ал. 4 става ал. 5.

**§ 2.** В чл. 3 ал. 4 се изменя така:

„(4) Организации от обществения сектор са субектите по ал. 1 и ал. 2 т. 1.“

**§ 3.** В чл. 15 се правят следните изменения и допълнения:

**1.** В ал. 1:

а) в т. 2 след думата „правомощия“ се добавя „и текстовете на издадените от органа нормативни и общи административни актове“;

б) в т. 4 след думата „адреса“ се поставя запетая и се добавя „електронния адрес“;

в) създават се т. 5-14:

„5. устройствен правилник и вътрешни правила, свързани с предоставянето на административни услуги на гражданите;

6. стратегии, планове, програми и отчети за дейността;

7. информация за бюджета на администрацията, която се публикува съгласно Закона за публичните финанси;

8. информация за провеждани обществени поръчки – профил на купувача по чл. 22б от Закона за обществените поръчки;

9. проекти на нормативни актове, заедно с мотивите, съответно – доклада и резултатите от общественото обсъждане на проекта;

10. реда и условията за достъп до обществена информация и за повторно използване на информация, съдържаща се в публичните регистри, информационни масиви и ресурси, включително – вътрешни правила за предоставянето, цени и формати в които се поддържа информацията;

11. обявления за конкурси за държавни служители;

12. подлежащата на публикуване информация по Закона за предотвратяване и установяване на конфликт на интереси;

13. информация, която се публикува в интернет, съгласно Закона за защита на класифицираната информация;

14. друга информация, определена със закон.“.

**2.** В ал. 2 след думата „информация“ се добавя „и за повторно използване на информация от обществения сектор“.

**3.** Създава се ал. 3:

„(3) Организациите от обществения сектор, включително обществени библиотеки, архиви и музеи публикуват актуална информация:

1. за всички условия за предоставянето на информация за повторно използване и

2. за повторно използване по чл. 41a, ал. 1 – в интегрирана платформа за отворени данни.“.

**§ 4.** В чл. 15а се правят следните изменения и допълнения:

**1.** Алинея 2 се изменя така:

„(2) В секция „достъп до информация“ на интернет страниците по ал. 1 се обявяват данните по чл. 15, ал. 1, т. 4 и годишните отчети по ал. 2, съществуващите вътрешни правила относно достъпа до обществена информация, включващи нормативите за разходите за предоставяне на достъп до информация и повторно използване на информация от обществения сектор, реда за достъп до публичните регистри, информационните масиви и ресурси, съхранявани от административните структури в системата на изпълнителната власт.“

**2.** Създават се ал. 3-5:

„(3) Всеки ръководител по чл. 15 ежегодно обявява списък на категориите информация, подлежаща на публикуване в интернет, за сферата на дейност на съответната администрация, като определя и сроковете за актуализация на публикуваната информация и форматите, в които е достъпна.

(4) На интернет страницата на по ал. 1 се създава и поддържа секция „Отворени данни”, в която се публикува и информацията по чл. 41а, ал. 1, 5 и 6.

(5) Редът и начинът за публикуване на информацията по чл. 15, ал. 3, т. 2 се определят с наредба, приета от Министерския съвет.“

**§ 5.** Създава се чл. 15б:

„Чл. 15б. Всяка организация от обществения сектор ежегодно планирапоетапното публикуване в интернет в отворен формат на информационните масиви и ресурси, които поддържа. Публикуването на планираната информация се включва в ежегодните цели за дейността на съответната администрация по чл. 33а от Закона за администрацията.“

**§ 6.** Създава се чл. 16а

„Чл. 16а. (1) Администрацията на Министерския съвет изготвя на всеки 3 години доклад относно наличието на информация за повторно използване, предоставяна от организациите от обществения сектор, условията, при които тя се предоставя, и практиките за правна защита.

(2) Докладът се оповестява публично и се предоставя на Европейската комисия.“

**§ 7.** В чл. 24, ал. 2:

**1.** Думите „при условия, определени от съответния орган“ се заменят с „на електронния адрес по чл. 15, ал. 1, т. 4.“.

**2.** Създава се изречение второ: „В тези случаи не се изисква подпис съгласно изискванията на Закона за електронния документ и електронния подпис.“

**§ 8.** В чл. 26, ал. 1 се правят следните изменения:

**1.** В т. 3 думата „хартиен“ се заменя с „материален“.

**2.** Точка 4 се изменя така:

„4. копия, предоставени по електронен път, или интернет адрес, където се съхраняват данните.“

**§ 9.** В чл. 34, ал. 3 накрая се добавя „или се изпраща по електронен път, когато заявителят е поискал достъпът да му бъде предоставен по електронен път и е посочил адрес на електронна поща.“.

**§ 10.** В чл. 35 се създават ал. 3 и 4:

„(3) Когато заявителят е поискал достъпът до информация да му бъде предоставен по електронен път и е посочил адрес на електронна поща за получаването, органът изпраща на посочения адрес на електронна поща решението за предоставянето на достъп, заедно с копие от информацията или интернет адреса, на който се съдържат данните.

(4) Ако заявителят е променил адреса на електронната поща, без да е уведомил органа или е посочил неверен или несъществуващ адрес, информацията се смята за получена от датата на изпращането й.“

**§ 11.** В чл. 41а се правят следните изменения и допълнения:

**1.** В ал. 1 се създават изречения второ и трето: „По възможност, организацията от обществения сектор предоставя информацията в отворен, машинночитаем формат заедно със съответните метаданни, като форматът и метаданните съответстват на официални отворени стандарти. Предоставянето на данните в отворен, машинночитаем формат се осъществява съгласно целите по чл. 15б.“

**2.** В ал. 2 думата „преработване“ се заменя с „адаптиране“, а след думата „изисква“ се добавя „непропорционално много“.

**3.** В ал. 4 думите „посочения електронен пощенски“ се заменят с „електронния“.

**4.** Създават се ал. 5-7:

„(5) Организациите от обществения сектор предоставят за повторното използване информацията безусловно или при определени от тях условия. Тези условия не могат да налагат ненужни ограничения върху възможностите за повторно използване на информацията или да ограничават конкуренцията.

(6) С наредбата по чл. 15а, ал. 5 се определят стандартни условия за повторно използване на информация от обществения сектор за търговски или нетърговски цели. Тези условия трябва да могат да бъдат приспособявани от организацията от обществения сектор така че да отговарят на конкретни заявления за повторно използване на информация. Когато е възможно, условията савцифров формат.

(7) Информация, представляваща обект на интелектуална собственост, за която библиотеки, включително библиотеки на висши училища, музеи и архиви имат право на използване, се предоставя за повторно използване, ако такова повторно използване е разрешено от носителя на правата.“

**§ 12.** В чл. 41б се правят следните изменения и допълнения:

**1.** В т. 1 накрая се добавя „съгласно закон, устройствен акт или устав и/или акт с който е възложена обществената задача“.

**2.** Точка 4 се изменя така:

„4. собственост на училища, висши училища (с изключение на библиотеки на висши училища), научни и изследователски организации, включително организации, създадени за разпространение на резултати от научноизследователска дейност, и културни организации, с изключение на библиотеки, музеи и архиви.“

**3.** Създават се т. 5-10:

„5. представляваща класифицирана информация;

6. съдържаща статистическа тайна;

7. съдържаща производствена или търговска тайна или професионална тайна по смисъла на закон;

8. за получаването на която заявителят трябва да докаже правен интерес съгласно закон;

9. представляваща части от документи, които съдържат само емблеми, гербове и отличителни знаци;

10. съдържаща лични данни, чието повторно използване представлява недопустим достъп или недопустима обработка на лични данни съгласно Закона за защита на личните данни.“

**§ 13.** Чл. 41г се изменя така:

„Чл. 41г. Организациите от обществения сектор осигуряват условия за улеснено търсене на информация от обществения сектор като поддържат и публикуват списъци с основни документи и съответните метаданни чрез различни механизми за онлайн достъп и в машинночитаем формат или по друг подходящ начин. При възможност, организациите от обществения сектор осигуряват условия за многоезично търсене на документи.“

**§ 14.** В чл. 41д се създават ал. 3-6:

„(3) Сключването на договор по ал. 1 е допустимо, когато предоставянето на изключително право на повторно използване е свързано със цифровизация на културни ресурси, при който срокът на действие не трябва да надвишава 10 години, а ако по изключение надвишава 10 години, срокът на договора се преразглежда на 11-тата година след влизането мув сила, и на всеки следващи седем години.

(4) Разпоредбите на договора по ал. 3, свързани с предоставянето на изключителни права, се оповестяват публично. Организациите от обществения сектор предоставят данни за начина и критериите, по които е определен изпълнителят по този договор.

(5) Договорът по ал. 3 задължително включва правото на организацията от обществения сектор да получи безплатно копие от цифровизираните културни ресурси.

(6) След прекратяването на ползването на изключителните права по договора по ал. 3 копието по ал. 5 се предоставя за повторно използване.“

**§ 15.** В чл. 41е, ал. 1 се създава изречение второ: „Искането се счита за писмено и в случаите, когато е направено по електронен път на електронния адрес по чл. 15, ал. 1, т. 4.“

**§ 16.** Член 41ж се изменя така:

„Чл. 41ж. (1) Информация от обществения сектор се предоставя за повторно използване безплатно или след заплащане на такса, която не може да надхвърля материалните разходи по възпроизвеждането и предоставянето на информацията.

(2) Принципът за определяне на таксата, посочен в ал. 1 не се прилага за таксите, събирани:

1. от организации от обществения сектор, които по силата на акта за възлагане на обществената задача са задължени да реализират приходи за покриване на значителна част от разходите свързани с изпълнението на обществената задача Задължението за реализиране на приходи се определя предварително и се публикува, по възможност – по електронен път.

2. За повторната употреба на информация, по отношение на която организацията от обществения сектор е длъжна да реализира достатъчно приходи, с цел покриване на значителна част от разходите, свързани със събирането, производството, възпроизвеждането и разпространението на информацията, съгласно закон или установената административна практика. Задължението се определя предварително и се публикува, по възможност – по електронен път.

3. от библиотеки, включително библиотеки на висши училища, музеи и архиви.

(3) В случаите по ал. 2, т. 1 и 2 организацията от обществения сектор изчислява общите такси в зависимост от категориите и количеството данни, предоставени за повторно използване в съответствие с обективни, прозрачни и проверими критерии, определени с методика, приета от Министерски съвет по предложение на министъра на финансите. Общият приход на обществената организация от доставяне и разрешаване на повторното използване на информацията за съответния счетоводен период не трябва да надвишава разходите по събирането, производството, възпроизвеждането и разпространението, заедно с разумна възвръщаемост на инвестицията, изчислени в съответствие с приложимите за обществената организацията счетоводни принципи.

(4) В случаите по ал. 2, т. 3 общият приход от доставяне и разрешаване на повторното използване на информацията за съответния счетоводен период не трябва да надвишава разходите по събирането, производството, възпроизвеждането, разпространението, съхранението и придобиването на права за ползването на информацията, заедно с разумна възвръщаемост на инвестицията, изчислени в съответствие с приложимите от обществената организация счетоводни принципи.

(5) Размерът на таксите се определя:

1. за таксите, събирани от държавен орган – с тарифа, приета от Министерския съвет по предложение на министъра на финансите;

2. за таксите, събирани от друга организация от обществения сектор – от ръководителя на организацията;

3. за таксите, събирани от общините – от общинския съвет.

(6) Размерът на таксите, основата на която се изчисляват, взетите предвид фактори при изчисляването, както и всички допълнителни условия, ако има такива се публикуват, включително по електронен път при наличието на интернет страница. При поискване се посочва и начина, по който са изчислени тези такси във връзка с конкретното искане за повторна употреба.

(7) Сумите от такси за повторно използване на информация постъпват по бюджета на съответната организация от обществения сектор.

(8) Министерският съвет преразглежда на всеки три години методиката по ал. 3 въз основа на доклада по чл. 16а, ал. 2.“

**§ 17.** В чл. 41и се правят следните изменения и допълнения:

**1.** Алинея 2 се изменя така:

„(2) Основание за отказ за повторно използване на информация е налице:

1. в случаите по чл. 41б;

2. когато искането не отговаря на условията по чл. 41е.“

**2.** Създава се ал. 5:

„(5) Когато отказът е на основание чл. 41б, т. 2, организацията от обществения сектор посочва физическото или юридическо лице, което притежава правата, ако е известно или към лицето, от което организацията от обществения сектор е получила информацията и разрешението да я ползва. Библиотеките, включително библиотеките на висшите училища, музеите и архивите, не са задължени да посочват тези лица.“

**§ 18.** В чл. 42 се правят следните допълнения:

**1.** В ал. 1 след думите „обществена информация“ се добавя „или за повторно използване на информация“.

**2**. Създава се ал. 5:

„(5) За непредоставянето на информация за повторно използване се налага имуществена санкция от 50 до 200 лв.“

**§ 19.** В чл. 43, ал. 2, т. 4 след цифрата „4“ се добавя „и 5“.

**§ 20.** В § 1 се правят следните изменения и допълнения:

**1.** Точка 1 се изменя така:

„1. „Материален носител“ е всеки хартиен, технически, магнитен, електронен или друг носител, независимо от вида на записаното съдържание - текст, план, карта, фотография, аудио, визуално или аудио-визуално изображение, файл и други подобни.“

2. В т. 4 накрая се добавя: „Публичноправна организация е и библиотека на висши училища, обществена библиотека по смисъла на Закона за обществените библиотеки, музей или архив, чиято дейност се финансира със средства от държавния бюджет или от общинските бюджети.“

**2.** Създават се т. 7-12:

„7. „Машинночитаем формат“ е файлов формат, който е структуриран по начин, по който, без да се преобразува в друг формат, позволява софтуерни приложения да идентифицират, разпознават и извличат специфични данни, включително отделни факти и тяхната вътрешна структура;

8. „Отворен формат“ означава файлов формат, който не налага употребата на специфична платформа или специфичен софтуер за повторната употреба на съдържанието и е предоставен на обществеността без ограничения, които биха възпрепятствали повторното използване на информация;

9. „Интегрирана платформа за отворени данни“ еединна, централна, публична уеб-базирана информационна система, която осигурява публикуването и управлението на информация за повторно използване в oтворен, машинночитаем формат заедно със съответните метаданни. Платформата е изградена по начин, който позволява цялостното извличане на публикуваната информация или на части от нея.

10. „Официален отворен стандарт“ означава стандарт, който е установен в писмена форма и описва спецификациите за изискванията как да се осигури софтуерна оперативна съвместимост;

11. „Висше училище“ е училище по смисъла на чл. 17 от Закона за висшето образование.

12. „Метаданни“ са данните, описващи структурата на информацията, предмет на повторно използване.“

**Допълнителна** **разпоредба**

**§ 21.** Този закон въвежда разпоредбите на Директива 2013/37/ЕС на Европейския парламент и на Съвета за изменение на Директива 2003/98ЕО относно повторното използване на информация в обществения сектор.

**Преходни и заключителни разпоредби**

**§ 22.** Сключените до 17 юли 2013 г. договори за изключително предоставяне на информация от обществения сектор, които не отговарят на изискванията по чл. 41д, ал. 2-5, се прекратяват с изтичането на срока им, но не по-късно от 18 юли 2043 г.

**§ 23.** Министерският съвет в шестмесечен срок от обнародването на този закон в „Държавен вестник“ приема наредбата по чл. 15а, ал. 5 и тарифата по чл. 41ж ал. 5, т. 1.

**§ 24.** Общинските съвети в шестмесечен срок от обнародването на този закон приемат и публикуват тарифите по чл. 41ж, ал. 5 т. 3.

**§ 25.** Администрацията на Министерския съвет изготвя първия доклад по чл. 16а, ал. 2 в срок до 27 юли 2016 г.

**§ 26. (1)** Органите на изпълнителната власт в срок от 3 месеца от влизането на закона в сила публикуват:

1. информацията по чл. 15, ал. 1 при спазване на изискванията на чл. 15а, ал. 2;

2. информацията по чл. 15, ал. 3, т. 1

3. списъка по чл. 15а, ал. 3.

**(2)** Организациите от обществения сектор, които не са органи на изпълнителната власт, публикуват:

1. информацията по чл. 15, ал. 3, т. 1 – в тримесечен срок от влизането на закона в сила;

2. списъка по чл. 15а, ал. 3 – в шестмесечен срок от влизането на закона в сила.

**§ 26.** Законът влиза в сила един месец след обнародването му в „Държавен вестник“, с изключение на § 3, т. 3 относно чл. 15, ал. 3, т. 2 и § 4, т. 2 относно чл. 15а, ал. 4, които влизат в сила девет месеца след обнародването.